wysheid | Rachelle Du Bois
Tag Archive | wysheid
Om in te val of nie
Ek verwonder my telkens aan die diversiteit van die mens – onder andere die groepdiere en die alleenlopers.
Die groepdiere soek die sosiale lewe aktief op en floreer daarin. Sonder ander mense voel hulle verlore. Hulle jaag konstante aktiwiteit en opwinding na, want sonder dit is die lewe vaal en vervelig, en verval hulle sommer maklik in diep donkerte. Hulle het ander mense nodig om hul energie te voed en aan die gang te hou. Nie almal soek dit op dieselfde wyse op nie. Daar is dié wat helder ligte, roem en aanvaarding najaag. Daar is dié wat desperaat verlang na toelating tot 'n sekere groep. Daar is dié wat na die erkenning smag van die voorstes in 'n spesifieke gemeenskap. Daar is dié wat uit bewondering vir 'n leier blindelings volg sonder om te bevraagteken.
Die gevaar hier is dat jy nooit jou eie krag leer ken nie, nooit sal weet waartoe jy regtig in staat is nie. Jy kan jou eie waarde eers raaksien wanneer jy alleen is. Wanneer jy onder die naghemel staan en self skitter soos 'n ster. Wanneer jy geen behoefte meer het aan die gedrang en gewoel van die daaglikse lewe nie, en wanneer jy die rustigheid opsoek en vervulling vind in die stilte. Daar waar jou gees ongebonde en vry opstyg, en jy inspirasie vind in die klein dingetjies. Jy het nie meer die groot gedoe om jou, of oor jou, nodig nie. Jy is wie jy is en het niemand nodig om dit vir jou te sê nie. Jy vind meteens meer waarde in die natuur en in die onsienlike. Jy word 'n wyse leermeester, 'n mentor, vertrooster en helper.
Daar is plek vir elkeen iewers, soms net nie waar ons dit soek nie.
This entry was posted on September 13, 2016, in Lewe, Wysheid and tagged afrikaans, Afrikaanse Liefdesverhale, betowering, Diep, e-boek, energie, gedagtes, groei, hart, Rachelle du Bois, stilte, vreugde, wysheid.	2 Comments